作者：夏元鼎
词牌/韵律：沁园春

paragraphs: 大道无名，金丹有验，工夫片时。
似婴儿娇俊，不离门户，盈盈姹女，缓步深帏。
二八当年，黄婆匹配，隔碍潜通势似危。
须臾见，见灵明宝藏，一点星飞。
其时。
似执躬圭。
深保护阴阳造化儿。
转南辰北斗，回风混合，雷轰雨骤，只许天知。
梦幻浮生，天长地久，云路著鞭休要迟。
金不坏，合朋合德，三教同归。